CUM MULTIMODA ESSE CONSTET MISERICORDIĘ OPERA QUIBUS UNIUSCUJUSQUE PECCATORIS EXPIANTUR FACINORA, AC SUPERNI JUSTIQUE JUDICIS, QUĘ PRO MALIS AMITTITUR MERITIS, RECUPERATUR GRATIA, HOC POTISSIMUM ET SINGULARE AD ANIMARUM SALUTEM, XPISTIQUE GRATIAM adipiscendam creditur esse remedium, quod Xpisti pauperibus alendis atque aecclesiis proficit restaurandis. His etenim periculosis temporibus diebusque malis, quos predixit Apostolus, speciale, ut ita dicam, Xpisto servitium impendit quisquis pauperibus ejus qui nimiis pressuris angustantur, ejusdemque aecclesiis, quarum possessiones velut captivorum spolia diripiuntur, amminiculum proprii adjutorii pro posse exibere non neglegit. Quod ego Haymo*, peccatorum meorum conscius, vigilanti animo perpendens, tantique boni particeps fore cupiens, per consilium et laudem Lamberti* sancte Linguonensis ęcclesię episcopi, adii virum venerabilem Willelmum, Divionensis coenobii abbatem, qui nostris temporibus in monastico pollebat religiosior ordine, devota postulans prece, quatinus locum quendam a predecessoribus meis in honore Dei Genitricis sanctique Flaviani confessoris constructum, in quo olim ordo regularis floruerat set malorum pravitate hominum deperierat, gubernandum susciperet, ordinemque in eo monasticum repararet. Qui, quod devote petebatur non rennuens peragere, predictum locum tali suscepit tenore, ut cunctis succedentis evi curriculis, locus predictus possessionesque ad eum pertinentes, abbatis Divionensis coenobii regiminis subjaceant, ac de his, ut, de propriis, prefati coenobii rectores ordinent et disponant. Ut autem hęc conventionis nostrę ratio stabilem inconvulsumque obtineret vigorem per hujus litteraturam successoribus nostris judicavimus notificandam, nobiliumque virorum qui aderant, manibus ac nostris obtulimus roborandi fidelibus. S’ Aymonis, qui hanc donationem fecit. S’ Raynerii. S’ Alulfi. S’ Vuidonis. S’ Vuitaldi. S’ Mazilini, S’ Rodulfi. S’ Gerlandi. S’ Vualterii. S’ Vuarnerii. Actum Saxonis Fontana monasterio publice, anno incarnationis dominicę millesimo tricesimo, indictione XIII., epacta vicesima Va, anno regni Rotberti* XXXVIII, filii autem ejus Heinrici* anno VII. EGO HALINARDUS VICE CANCELLARII ROGATUS SCRIPSI ET SUBSCRIPSI.